Esvagt Cassiopeia heldur fram við nýggjum sáttmála á bretska olju- og frálandsmarknaðinum. Esvagt hevur gjørt sáttmála við Serica Energy um at lata Esvagt Cassiopeia sum hjálparskip í Bruce-økinum í UK Central North Sea. Tað boðar Esvagt frá í tíðindaskrivi sambært Søfart. Esvagt hevur sostatt sjey skip á týdningarmikla bretska framleiðslumarknaðinum. -Tað er tekin um álit á Esvagt og okkara arbeiðshátt. Samstundis er tað tekin um, at vit eru kappingarfør við skipum okkara, sum eru kvalitetsskip, sigur Peter Lytsen, stjóri í Esvagt. Esvagt hevur 18 skip, sum eru UK MCA-góðkend. Hetta gevur kappingarfyrimunir á einum marknaði, sum kostar rættiliga nógv. Sáttmálin við Serica Energy er galdandi í eitt ár við møguleika fyri at longja við fimm árum.